ভারতীয় পণ্যে ৫০ শতাংশ কর, নোটিস জারি ট্রাম্পের

ওয়েব ডেস্ক: আমেরিকা ভারতীয় পণ্যের উপর শুল্ক দ্বিগুণ করে ৫০ শতাংশ করার খসড়া নোটিশ জারি করেছে (50 PC Levy on Indian Products)। নতুন এই নীতি আগামী ২৭ আগস্ট, বুধবার সকাল ১২টা ১ মিনিটে (ভারতীয় সময় সকাল ৯টা ৩১ মিনিটে) থেকে কার্যকর হবে।

মার্কিন Department of Homeland Security জানায়, ভারত থেকে আমদানি করা পণ্যের উপর অতিরিক্ত ২৫ শতাংশ শুল্ক আরোপ করা হচ্ছে, যার ফলে মোট শুল্কের হার দাঁড়াবে ৫০ শতাংশ। তবে ট্রানজিট পণ্য, মানবিক সহায়তা ও পারস্পরিক বাণিজ্য চুক্তির আওতায় থাকা কিছু পণ্য এর বাইরে থাকবে।

আরও পড়ুন: তাওয়াই নদীতে বন্যা, মানবিক দায়িত্বে পাকিস্তানকে সতর্ক করল ভারত

ভারত সরকার এ বিষয়ে আনুষ্ঠানিক প্রতিক্রিয়া জানায়নি। তবে সরকারি মহল এবং রপ্তানিকারীরা ইতিমধ্যেই সম্ভাব্য ক্ষয়ক্ষতি মোকাবেলায় প্রস্তুতি নিচ্ছে। বিশেষজ্ঞদের আশঙ্কা, নতুন শুল্ক কার্যকর হলে সেপ্টেম্বর থেকে ভারতের রপ্তানি ২০ থেকে ৩০ শতাংশ পর্যন্ত হ্রাস পেতে পারে।

সবচেয়ে বেশি প্রভাব পড়বে হীরা-গহনা, বস্ত্র ও সামুদ্রিক পণ্যের মতো খাতে। তাই রপ্তানিকারীরা শুল্ক কার্যকর হওয়ার আগেই মার্কিন যুক্তরাষ্ট্রে দ্রুত চালান পাঠানোর চেষ্টা চালাচ্ছেন।

অন্যদিকে ভারত সরকার রপ্তানিকারীদের জন্য আর্থিক সহায়তার পরিকল্পনা করছে এবং বিকল্প বাজার হিসেবে চীন, ল্যাটিন আমেরিকা ও মধ্যপ্রাচ্যের দিকে নজর দিচ্ছে।